Componenţa noului Guvern demonstrează că Liviu Dragnea a început să piardă din puterea deţinută în PSD, în favoarea liderilor din teritoriu, spune sociologul Alfred Bulai.

Argumentul lui este că acesta e preţul pe care trebuie să-l plătească şeful partidului pentru sprijinul de care a beneficiat atunci când a câştigat bătălia cu Mihai Tudose.

Alfred Bulai, sociolog: „Domnul Dragnea a intrat în picaj. De fapt, guvernul e o expresie a puterii crescute a celor din teritoriu. Partidul l-a sacrificat pe Tudose pentru că era doar un simplu pion ca să negocieze tocmai chestiile astea.

Acolo e un amestec interesant de persoane, care, cu siguranţă, se pricep la administraţie, Anton Anton, Eugen Teodorovici şi sunt mulţi oameni care nu au cum să aibă vreo tangenţă cu administraţia centrală, sigur, pornind cu prim-ministrul. Chestia cu dosarele nu e prima care mă deranjează, problema e competenţa. Din punctul ăsta de vedere, îmi e frică de moarte de unii miniştri”.

FOTO: INQUAM PHOTOS - Octav Ganea